Diari Oficial de la Generalitat Valenciana


Sumari del DOGV 5227, del 27-03-2006 (2006/3024)

ORDE de 8 de març de 2006, del conseller d'Infraestructures i Transport, de convocatòria de les ajudes per a 2006 a les empreses concessionàries de servicis regulars de transport públic de viatgers per carretera que discorren per les àrees rurals de la Comunitat Valenciana i que mantenen línies de dèbil trànsit.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5227

Data del DOGV
:   27-03-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/3024


Data del document
:   08-03-2006

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * empresa de transport
    * ajuda pública
    * suport econòmic
    * transport per carretera
    * transport públic
    * transport de viatgers
    * regió rural

ORDE de 8 de març de 2006, del conseller d'Infraestructures i Transport, de convocatòria de les ajudes per a 2006 a les empreses concessionàries de servicis regulars de transport públic de viatgers per carretera que discorren per les àrees rurals de la Comunitat Valenciana i que mantenen línies de dèbil trànsit. [2006/M3024]  
La Llei 16/1987, de 30 de juliol, d'Ordenació dels Transports Terrestres (BOE de 31 de juliol de 1987), preveu en l'article 19.4 que les administracions interessades puguen establir excepcionalment un règim especial de compensació econòmica a les empreses prestatàries dels servicis de transport públic en els quals concórreguen circumstàncies econòmiques o socials que originen la falta de rendibilitat.  
En exercici d'esta facultat, la Conselleria d'Infraestructures i Transport regula des de 1993 la qualificació i el règim de les línies regulars de dèbil trànsit de transport públic de viatgers per carretera que discorren per les àrees rurals de la Comunitat Valenciana. Des de llavors s'ha desenvolupat de manera ininterrompuda el programa de compensacions econòmiques a les empreses concessionàries que mantenen línies de dèbil trànsit, i així es mantenen uns servicis mínims de transport en àrees poc poblades que podrien haver quedat sense estes prestacions en un règim concessional genèric.  
Els efectes aconseguits des de l'inici de l'aplicació del programa de subvencions en justifiquen la pròrroga durant els pròxims exercicis, en funció de les disponibilitats pressupostàries.  
Per tot això, existint disponibilitat pressupostària per a l'exercici de 2006 i fent ús de les atribucions que em conferix l'article 35 e) de la Llei de Govern Valencià, i l'article 8 del Decret 182/2004, d'1 d'octubre, del Govern Valencià, pel qual s'aprova el Reglament Orgànic i Funcional de la Conselleria d'Infraestructures i Transport,  
ORDENE  
Primer  
Es convoca per a 2006 l'atorgament de subvencions a les empreses titulars de servicis regulars de transport de viatgers per carretera que mantinguen línies o trams de línia de dèbil trànsit.  
Segon  
S'aproven les bases per les quals es regix la present convocatòria, incloses com a annex I, així com el model d'instància, inclòs com a annex II i la resta d'annexos.  
Disposicions finals  
Primera  
Es faculta la Direcció General de Transports, Ports i Costes per a dictar les disposicions i adoptar les mesures que considere oportunes per al desenvolupament, interpretació i aplicació de la present orde.  
Segona  
La present orde entrarà en vigor l'endemà de la seua publicació en el Diari Oficial de la Generalitat Valenciana.  
Tercera  
Esta resolució podrà ser impugnada directament davant de la Sala Contenciosa Administrativa del Tribunal Superior de Justícia de la Comunitat Valenciana, per mitjà de la interposició del corresponent recurs contenciós administratiu en el termini de dos mesos, comptadors des de l'endemà de la publicació d'esta o, si és el cas, de la resolució expressa del recurs potestatiu de reposició, de conformitat amb el que establix l'article 46 de la Llei 29/1998 de 13 de juliol, Reguladora de la Jurisdicció Contenciosa Administrativa.  
València, 8 de març de 2006  
El conseller d'Infraestructures i Transport,  
JOSÉ RAMÓN GARCÍA ANTÓN  
ANNEX I  
Bases de la convocatòria  
Primera. Objecte  
L'objecte de les presents bases és regular, per a l'exercici 2006, el règim de subvencions a les empreses concessionàries de servicis públics de transport regular d'ús general de viatgers per carretera, de titularitat de la Generalitat Valenciana, que incloguen línies o trams de línies de dèbil trànsit que discórreguen íntegrament per la Comunitat Valenciana.  
Segona. Qualificació de línies o trams de línies de dèbil trànsit  
Es procedirà a l'actualització de la qualificació de les línies o trams de línia de dèbil trànsit, i es consideraran com a tals, als efectes del que disposen l'article 19.4 de la Llei 6/1987, de 30 de juliol, d'Ordenació dels Transports Terrestres, i l'article 88.3 del seu Reglament (Reial Decret 1.211/1990, de 28 de setembre), aquelles línies regulars de dèbil trànsit de transport públic de viatgers per carretera que discorren per les àrees rurals de la Comunitat Valenciana en què concórreguen les circumstàncies següents:  
. Que es desenvolupen en comarques amb estructura demogràfica, territorial i econòmica de característiques rurals i amb una infraestructura viària de menor accessibilitat respecte als grans nuclis provincials.  
. Que connecten els municipis amb entitat poblacional suficient amb els centres prestadors de servicis.  
-. En les que els ingressos obtinguts a partir dels usuaris no garantisquen un nivell mínim de cobertura de les despeses d'explotació assignats a les dites línies.  
. Que es realitzen en dies hàbils en què es presten servicis sanitaris, educatius o socials.  
-. Que per les seues especials característiques lligades a la problemàtica plantejada puguen assimilar-se a les incloses segons els conceptes anteriors.  
-. Que milloren l'accessibilitat dels àmbits afectats, connectant els nuclis de població amb els seus caps comarcals.  
-. Que no realitzen més de dos expedicions senzilles d'anada i altres dos de tornada diàries al cap comarcal de l'àrea els servicis mínims de transport de la qual es tracta de consolidar.  
-. Que realitzen com a mínim un servici de transport d'anada i tornada almenys una vegada a la setmana durant tot l'any, i no seran amb caràcter general objecte de subvenció els servicis prestats exclusivament de forma estacional, és a dir, que realitzen expedicions únicament en determinats períodes de l'any, amb discontinuïtat en la prestació superior a cinc mesos, llevat que circumstàncies excepcionals del servici afectat justifiquen la dita temporalitat.  
Tercera. Beneficiaris  
Als efectes de la present convocatòria podran ser beneficiaris de subvenció les empreses que complisquen les condicions següents:  
1. Que siguen titulars de concessions de servicis de transport públic regular d'ús general de viatgers per carretera de competència de la Generalitat Valenciana.  
2. Que la concessió de què siguen titulars mantinga línies o trams de línies de dèbil trànsit l'explotació de les quals durant l'exercici anterior haja tingut un resultat deficitari, sempre que este no siga imputable a una inadequada gestió empresarial, i que no hagen rebut ajudes o subvencions a l'explotació de l'administració autonòmica o d'altres administracions o ens públics que superen individualment o conjuntament l'esmentat dèficit d'explotació.  
Quarta. Import global de les ajudes  
L'import global de les ajudes ascendix a 518.920 euros (cinc-cents díhuit mil nou-cents vint euros), que es pagaran a càrrec del capítol 4, línia T0913000, Transport de viatgers de dèbil trànsit, del programa 513.30, Ordenació i coordinació del transport terrestre, del pressupost per a 2006 de la Conselleria d'Infraestructures i Transport de la Generalitat Valenciana.  
Este import podrà ser ampliat en cas d'existència de disponibilitats pressupostàries, en el supòsit de resultar insuficient per a atendre les peticions que, presentades dins del termini, acrediten tenir els requisits establits en esta convocatòria.  
Cinquena. Sol·licituds, terminis, lloc de presentació i requisits  
1. El termini de presentació de sol·licituds conclourà el vinté dia natural, comptador a partir de l'endemà de la publicació de la present convocatòria en el Diari Oficial de la Generalitat Valenciana, i s'hauran de tenir la totalitat dels requisits previstos en estes bases en el moment de l'acabament del termini esmentat.  
2. Les sol·licituds hauran de presentar-se, dirigides a la Direcció General de Transports, Ports i Costes, en la seu de la Conselleria d'Infraestructures i Transport situada en l'avinguda de Blasco Ibáñez, número 50 de València. Així mateix, podran presentar-se en qualsevol dels servicis territorials de les tres províncies, directament o per qualsevol de les formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Si la sol·licitud no es presenta directament en les oficines de l'esmentada seu de la Conselleria d'Infraestructures i Transport, el sol·licitant haurà d'anunciar a la Direcció General de Transports, Ports i Costes la presentació de la dita sol·licitud remetent-ne una còpia per mitjà d'un fax (+ 34 96 386 22 62) o un telegrama en el mateix dia, perquè esta puga ser considerada tan prompte com es reba, i sempre que no haja transcorregut el termini de deu dies des de la data límit de presentació assenyalada en l'apartat anterior.  
3. Les sol·licituds presentades presumixen l'acceptació incondicionada de les bases de la convocatòria i de les condicions, requisits i obligacions que esta conté.  
4. Juntament amb la sol·licitud, degudament datada i firmada, i omplida segons el model de sol·licitud adjunt a les presents bases, es presentaran:  
a) Declaració responsable de no haver rebut ajudes o subvencions a l'explotació, en les línies per a les quals se sol·licita la qualificació de dèbil trànsit, de qualsevol administració o ens públic. En qualsevol altre cas, farà constar les que haja sol·licitat i l'import de les rebudes en l'exercici anterior.  
b) Declaració responsable de no trobar-se inhabilitat per a rebre ajudes o subvencions de la Generalitat Valenciana.  
Sisena. Documentació  
1. Requisits generals  
Les sol·licituds de subvenció hauran d'anar acompanyades, a més, de la següent documentació (original o per mitjà de còpia degudament compulsada):  
a) Documents acreditatius de la personalitat del sol·licitant i, si és el cas, poders de representació de la persona que represente l'empresa interessada.  
b) Document d'identificació fiscal del sol·licitant (CIF de l'empresa o, si és el cas, NIF).  
c) Imprés de manteniment de tercers amb les dades de domiciliació bancària, segons model adjunt.  
d) Alta referida a l'exercici corrent o últim rebut de l'Impost sobre Activitats Econòmiques, amb declaració responsable de no haver-se donat de baixa en la matrícula de l'esmentat impost.  
Quan l'empresa no estiga obligada al pagament del IAE, acreditarà esta circumstància per mitjà de certificat d'exempció emés per l'administració tributària corresponent o per mitjà de còpia compulsada de l'últim Impost de Societats.  
e) Documents acreditatius de trobar-se al corrent en el compliment de les obligacions tributàries i de Seguretat Social:  
- Certificat expedit per l'òrgan estatal competent de l'administració tributària.  
. Certificat expedit per l'òrgan competent de la Seguretat Social.  
. Certificat expedit per l'òrgan competent de la Conselleria d'Economia i Hisenda de la Generalitat Valenciana, o de l'òrgan competent de la corresponent comunitat autònoma.  
Els referits certificats hauran de ser positius o, si és el cas, indicar que els deutes estan ajornats, fraccionats o acordada la suspensió amb ocasió de la impugnació de les corresponents liquidacions, i hauran de tindre validesa durant el termini de sis mesos des de la data de l'expedició. No obstant això, si hagueren caducat abans de la proposta de concessió de la subvenció, el beneficiari proposat haurà de presentar un certificat actualitzat.  
Quan l'empresa no estiga obligada a presentar les declaracions o documents relatius a obligacions tributàries i de Seguretat Social, acreditarà esta circumstància per mitjà de declaració responsable.  
2. Requisits específics  
Per a la qualificació de les línies o trams de línies de dèbil trànsit i l'establiment del règim de compensacions econòmiques, les sol·licituds hauran d'incloure, a més dels requisits genèrics, els següents:  
a) Memòria explicativa i justificativa de la petició, fonamentada en les dades d'explotació de la línia (nombre de conductors i de vehicles assignats, recaptació,...) i circumstàncies demogràfiques, territorials i econòmiques dels municipis afectats, d'acord amb els quals se sol·licita la qualificació de la línia o d'algun dels seus trams de dèbil trànsit. En la dita memòria quedarà, per tant, acreditada la concurrència de les circumstàncies especificades en l'apartat primer de la base segona d'esta orde.  
Quedaran exemptes de la presentació d'esta memòria les sol·licituds relatives a línies que hagueren obtingut la qualificació de dèbil trànsit en alguna de les convocatòries dels últims cinc exercicis, i s'haguera presentat ja llavors la dita memòria i sempre que es mantinguen les consideracions i circumstàncies en esta arreplegades, la qual cosa es manifestarà pel sol·licitant qui assenyalarà així mateix la convocatòria en què va remetre la dita memòria.  
b) Plànol a escala 1:25.000 o semblant de l'itinerari de la línia o tram de línia per al qual se sol·licita la qualificació de dèbil trànsit, i s'haurà de destacar en este la localització de parades i adjuntar un quadre de distàncies recorregudes entre parades, a l'efecte de determinar les dades de ruta.  
Fins i tot en el cas de sol·licitar-se ajuda per a un tram de línia s'adjuntarà el plànol corresponent a la línia completa.  
Quedaran exemptes de la presentació d'esta documentació gràfica les sol·licituds relatives a línies la qualificació de les quals s'haguera sol·licitat ja en anteriors exercicis i s'haguera adjuntat llavors la dita documentació, i sempre que no s'hagueren produït posteriors modificacions en l'itinerari o localització de les parades de les línies per a les quals se sol·licita ajuda (per millores del traçat viari, modificacions del títol concessional degudament autoritzades, etc.).  
c) Dades mensuals i total anual relatius a expedicions senzilles realitzades, viatgers, quilòmetres recorreguts i recaptació (sense IVA) corresponents a l'exercici anterior de totes les línies de la concessió.  
d) Calendari de servicis previstos en l'exercici, per a cada una de les línies per a les quals se sol·licita ajuda. En este calendari s'hauran de reflectir i concretar en cada dia de l'any, el nombre d'expedicions senzilles realitzades o que cal realitzar, o si és el cas, les causes per les quals no es preveja realitzar el servici de transport (festivitat nacional, festivitat local, traspàs de la concessió,...).  
e) En el cas que la línia per a la qual se sol·licita la subvenció realitze conjuntament servicis de transport escolar, s'adjuntarà declaració sobre estos i s'indicarà calendari, nombre de places reservades per a transport escolar i subvencions rebudes per este transport escolar.   
f) En el cas que la línia o tram de línia per a la qual se sol·licita la subvenció estiga sotmesa a un règim de servicis a la demanda degudament autoritzat per la Direcció General de Transports, Ports i Costes, es presentarà declaració sobre els servicis realitzats sota este règim.  
Setena. Sol·licitud d'ampliació de dades  
1. La Direcció General de Transports, Ports i Costes podrà demanar de les empreses sol·licitants de la subvenció tota la documentació i la informació complementària que considere oportuna per a fonamentar la petició, així com per a esmenar els defectes apreciats en la sol·licitud, o totes les dades que siguen necessàries per a una millor elaboració de la proposta.  
2. El requeriment serà complit pel sol·licitant en el termini de 10 dies hàbils a partir de la notificació, d'acord amb el que s'ha assenyalat en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Transcorregut el termini esmentat sense haver complit el que s'ha disposat anteriorment es considerarà que ha desistit de la seua petició i es procedirà a l'arxivament de l'expedient.  
Huitena. Resolució  
1. El director general de Transports, Ports i Costes, per delegació del conseller d'Infraestructures i Transport que per mitjà de la present orde se li conferix, resoldrà sobre la qualificació de les línies o trams de línia de dèbil trànsit, i sobre la procedència de l'atorgament de les ajudes corresponents a les empreses de transport regular de viatgers prestatàries de les dites línies o trams de línia.  
De la mateixa manera, formalitzarà els oportuns acords singularitzats amb estes empreses, en els quals s'establiran les ajudes corresponents, a proposta d'un òrgan col·legiat integrat pel cap del Servici de Planificació de la Direcció General de Transports, Ports i Costes, el cap de la Divisió de Transport per Carretera i el cap de Secció d'Ordenació del Transport per Carretera.  
2. El termini màxim per a l'adopció i publicació de l'esmentada resolució que posarà fi al procediment serà de sis mesos, comptadors a partir de l'últim dia del termini de presentació de sol·licituds. Transcorregut este termini sense que s'haja dictat i publicat resolució expressa, els interessats podran entendre desestimades les seues sol·licituds.  
Novena. Import de la subvenció  
L'import definitiu de cada subvenció es determinarà dins de l'import total màxim de cada convocatòria, en funció dels quilòmetres anuals recorreguts pel servici qualificat de dèbil trànsit, i es concedirà la subvenció com a màxim pel quilometratge a causa de la realització d'una expedició diària d'anada i tornada de dilluns a divendres laborables durant tot l'any.  
L'assignació per quilòmetre s'establirà en funció dels criteris següents: població servida, freqüència del servici, resultats de l'explotació, interés del servici, concurrència de línies, accessibilitat de la xarxa viària, inexistència de mitjans de transport alternatius, resultats d'explotació de l'empresa, possibles millores introduïdes en el servici, pes del servici de dèbil trànsit en el total de la concessió, i qualssevol altres circumstàncies que l'òrgan col·legiat estime pertinents.  
Deu. Pagament de la subvenció  
1. Les subvencions es faran efectives en dos pagaments semestrals per als quals s'haurà de justificar el compliment de la finalitat per a la qual es concedix l'ajuda econòmica.  
En el cas del primer semestre, esta justificació s'efectuarà per mitjà de la presentació, davant de la Direcció General de Transports, Ports i Costes, en el mes de juliol, de les dades estadístiques mensuals i total semestral d'explotació (km realitzats, nombre d'expedicions senzilles, nombre de viatgers i ingressos), de cada línia o tram de línia del programa.  
En el cas del segon semestre natural, la justificació de les mensualitats de juliol a desembre haurà de presentar-se abans del dia 1 de novembre. S'admet una dada estimativa per als dos últims mesos de l'any.  
2. L'incompliment del termini de justificació de la subvenció per part del beneficiari comportarà la pèrdua del dret a percebre la subvenció corresponent, així com la possible exclusió o minoració de l'ajuda de cara a la seua participació en posteriors programes d'ajuda.  
Onze. Obligacions i responsabilitats del beneficiari  
En virtut del que ha assenyalat l'article 14 de la Llei General de Subvencions (Llei 38/1993, de 17 de novembre, publicada en el BOE del 18), els beneficiaris de la subvenció tindran l'obligació de:  
1. Acreditar la realització de l'activitat que fonamenta l'atorgament de l'ajuda.  
2. Mantindre durant l'any en curs almenys el mateix nivell de servici que es va prestar durant l'exercici anterior, i donar adequat compliment a les condicions establides en el corresponent títol concessional, especialment quant al nombre d'expedicions que s'han de realitzar, i no permetre la reducció o supressió de cap expedició en la línia per a la qual se sol·licita l'ajuda.  
3. Facilitar qualsevol document o informació que la Direcció General de Transports, Ports i Costes considere necessari per a un coneixement exhaustiu del compliment dels fins previstos.  
4. Sotmetre's a qualsevol actuació de control financer que corresponga a la Intervenció General de la Generalitat Valenciana, en relació amb les ajudes i subvencions concedides.  
5. Comunicar a la Direcció General de Transports, Ports i Costes l'obtenció d'altres ajudes o subvencions a l'explotació en la línia per a la qual se sol·licita l'ajuda, concedides amb posterioritat, procedents de qualssevol administracions o entitats públiques. Esta comunicació haurà d'efectuar-se tan prompte com es conega, i en tot cas, amb anterioritat a la justificació de l'aplicació donada als fons percebuts.  
6. Els beneficiaris hauran de donar l'adequada publicitat del caràcter públic del finançament rebut, a través de senyal adhesiu ben visible en el parabrisa de l'autobús, indicatiu que el servici realitzat té l'ajuda de la Conselleria d'Infraestructures i Transport per al transport regular de viatgers en àrees rurals. Este senyal s'adequarà al disseny que respecte d'això dispose la Direcció General de Transports, Ports i Costes.  
7. Els beneficiaris hauran de disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial vigent, amb la finalitat de garantir l'adequat exercici de les facultats de comprovació i control.  
8. Els beneficiaris hauran de conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.  
Dotze. Revocació de les subvencions  
La Direcció General de Transports, Ports i Costes podrà comprovar pels mitjans que estime més adequats el compliment de les obligacions inherents a l'atorgament de les ajudes. L'incompliment d'estes obligacions o la comprovació de la falsedat de les dades aportades a l'expedient donaran lloc a la revocació de les subvencions i a la devolució de les quanties atorgades, que meritaran els corresponents interessos de demora.  
A més tal incompliment podrà determinar la no-consideració de futures sol·licituds.  
Igualment, qualsevol alteració de les circumstàncies i dels requisits subjectius i objectius considerats per a la concessió de l'ajuda o subvenció podrà donar lloc a la revocació de les subvencions i a la devolució amb els corresponents interessos de demora de les quanties atorgades.  
Tretze. Aplicació i efectes  
Les ajudes previstes podran ser aplicables i tindre efecte per a servicis de transport realitzats en les línies o trams de línia qualificades de dèbil trànsit, a partir del dia 1 de gener de 2006.  
Catorze. Delegació de facultats  
El director general de Transports, Ports i Costes queda facultat per a dictar les instruccions pertinents amb vista a l'aplicació, desenvolupament i inspecció del que disposen les presents bases.